**Nota de Premsa**

**Barcelona acull el European Mentoring Summit 2020**Del 18 al 20 de març la ciutat es convertirà en la capital europea de la Mentoria Social

*Barcelona acull el European Mentoring Summit 2020, un esdeveniment de referència a Europa que situa la ciutat com a capital del Tercer Sector, el voluntariat i, especialment, de la Mentoria Social. El Congrés reuneix acadèmia, professionals, voluntariat, administracions públiques, fundacions i empreses privades en un gran debat entorn a la mentoria social com a eina d'inclusió social. La Coordinadora de Mentoria Social, entitat de referència sobre mentoria a nivell estatal, serà l’amfitriona d’aquesta tercera edició. El Summit se celebrarà del 18 al 20 de març al Campus Ciutadella de la Universitat Pompeu Fabra (UPF).*

El European Mentoring Summit 2020 (<https://mentoringsummit.eu/>) és el tercer congrés bianual de mentoria social que se celebra a nivell europeu. L’esdeveniment busca connectar persones i projectes d’Europa i d’arreu del món que treballen en l’àmbit de la mentoria, per tal d’establir connexions i posar en sintonia la recerca acadèmica i les experiències pràctiques. El Summit reuneix persones dels àmbits de la pràctica professional, la investigació, el voluntariat mentor, les administracions públiques i de la societat civil que representen el moviment de la mentoria, així com fundacions i empreses privades.

El Congrés és, per tant, un espai on els i les participants podran enfortir les seves connexions, conèixer la diversitat de l’escena de la mentoria i explorar les noves línies d’acció i investigació d’aquest sector que està en ple creixement. Els principals temes que explora el European Mentoring Summit 2020 són l’associació entre la recerca acadèmica i la pràctica, la diversitat sociocultural, la mentoria amb perspectiva de gènere i les metodologies i l’ètica en el camp de la mentoria, tots englobats sota el lema d’aquest any: Mentoria per a la Inclusió Social.

Durant aquesta edició, les persones assistents podran gaudir de la presència d’experts de renom mundial; de workshops acadèmics i pràctics; de diversos espais pensats per a l’intercanvi de coneixement i eines; d’un Philanthropic Track on les entitats podran donar-se a conèixer davant de possibles finançadors; d’un sopar exclusiu per al networking; així com d’activitats culturals on podran explorar Barcelona i alguns dels seus projectes socials en bicicleta. A més, per a facilitar l’accés a persones que treballen o que estan interessades en la mentoria social a l’Estat espanyol, aquest any el Summit ha apostat per oferir un itinerari d’activitats exclusivament en castellà: des de la traducció simultània de les ponències magistrals, fins a workshops impartits en castellà per professionals de la mentoria locals.

Després de les edicions de Leeuwarden (2016) i Berlin (2018), el Congrés arriba a Barcelona organitzat per la Coordinadora de Mentoria Social (<http://mentoriasocial.org/>), entitat de referència en mentoria a nivell estatal i amb base a la mateixa ciutat. La Coordinadora de Mentoria Social és una xarxa d’entitats que treballen amb la mentoria com a eina d'intervenció social per a persones en situació de vulnerabilitat amb els objectius de reduir la marginalitat i l’exclusió social i d’enfortir una ciutadania responsable i compromesa amb els afers col·lectius. A l’organització hi col·labora, també, el European Center for Evidence-Based Mentoring (<https://www.ecebmentoring.eu/>) i la Generalitat de Catalunya. El European Mentoring Summit 2020 és possible gràcies al patrocini de l’Obra Social “La Caixa” i les col·laboracions de Coca-Cola, Fundació Nous Cims, Fundació Naccari Ravà, Riccoh i l’Ajuntament de Barcelona.

La mentoria promou la relació entre persones que voluntàriament s'ofereixen per a proporcionar suport a una altra persona que es troba en una situació de risc d'exclusió, amb la supervisió i acompanyament d’una persona professional que tutoritza tot el procés. Els principals col·lectius als quals es dirigeix la mentoria són les persones migrades, refugiades o en situació irregular, el jovent tutelat i extutelat, jovent migrant i/o en risc d’exclusió, així com les dones nouvingudes o aquelles que han patit violència domèstica. La recerca ens ha demostrat com aquesta fórmula té un impacte molt positiu en les persones mentorades, i d’aquí que la mentoria social hagi crescut exponencialment a tot Europa, i molt especialment a casa nostra, en els darrers anys. Tant és així, que fins i tot en alguns casos s’ha convertit en política pública a favor de la inclusió de persones vulnerables.

Així doncs, el European Mentoring Summit 2020 representa aquest moment dolç de la mentoria i suposa, per tant, una oportunitat per a la ciutat de Barcelona per erigir-se com a pionera en la promoció d’una metodologia alineada amb els principis d’igualtat d’oportunitats i de cohesió social, així com a referent de la mentoria social al sud d’Europa.